પ્રાપ્ત માહિતી અનુસાર ત્રાસવાદી સંગઠનો દ્વારા હુમલો થવાની દહેશત અને કેન્દ્રીય ગુપ્તચર એજન્સીઓ દ્વારા અવારનવાર અપાતા ઇનપુટના પગલે રાજ્ય પોલીસ સતર્ક બની ગઇ છે. આવતી કાલે જન્માષ્ટમીનું મહાપર્વ હોઇ આ પર્વ દરમિયાન રાજ્યમાં અને ખાસ કરીને યાત્રાધામોમાં કોઇ પણ જાતની અનિચ્છનીય ઘટના ન બને તે હેતુસર અગમચેતીનાં પગલાંરૂપે પોલીસ સત્તાવાળાઓ દ્વારા દ્વારકાધીશના મંદિર પર સુરક્ષાની વિશેષ વ્યવસ્થા ગોઠવી દેવામાં આવી છે. આ ઉપરાંત ડાકોર, અમદાવાદનું જગન્નાથ મંદિર તેમજ વડોદરા, સુરત અને રાજકોટ ખાતે આવેલા કૃષ્ણ મંદિરો પર સખત બંદોબસ્ત ગોઠવી દેવામાં આવ્યો છે.